****

|  |  |  |  |
| --- | --- | --- | --- |
| Váš list číslo/zo dňa  | *Naše číslo**11123 /2021-RIEK* | *Vybavuje/***🕿** | Banská Bystrica*Dňa 15.3.2021* |

**Tlačová správa**

**10. rokov robotickej chirurgie v Rooseveltovej nemocnici – úspešný príbeh.**

 **14. marca 2011 bola vo FNsP F.D. Roosevelta Banská Bystrica, urobená prvá roboticky asistovaná operácia na Slovensku, robotickým systémom da Vinci.**

 Po dôkladnej príprave operačných tímov, bol zakúpený a  9.marca 2011 dovezený operačný robot daVinci Si HD. Po jeho inštalácii a preškolení tímu, vykonali prvú robotickú asistovanú radikálnu prostatektómiu pre karcinóm prostaty u vtedy 59 - ročného pacienta. Operáciu vykonal Vladimír Baláž, prednosta Urologickej kliniky SZU, pod dohľadom proktora,

Jana Schramla z robotického pracoviska v Ústí nad Labem v Českej republike, kde sa bol celý tím školiť.

 Robotické centrum v Banskej Bystrici sa od začiatku kreovalo ako multiodborové. Jeho súčasťou bola urológia, chirurgia a gynekológia. Neskôr pribudlo ešte krčné lekárstvo. „*Od prvej operácie, môžeme sledovať neustály rast počtu výkonov a v súčasnosti bolo urobených už takmer 3000 robotických výkonov pre pacientov celého Slovenska,*“ priblížil prednosta Baláž, ktorý je zároveň vedúcim Centra robotickej chirurgie v Banskej Bystrici. Vzhľadom na rastúci počet výkonov a enormný záujem pacientov z celého Slovenska, bol „starý“ robot Si, vymenený za dva najnovšie robotické systémy daVinci X, 4. generácie. Tieto robotické systémy prinášajú do nemocnice a na Slovensko najmodernejšie chirurgické technológie pre našich pacientov a zdravotníckych pracovníkov.

 Robotické pracovisko je lokalizované v samostatných priestoroch, ktoré umožňujú plne efektívne využiť technológiu aj zdravotnícky personál. Operácie sú určené hlavne pre pacientov s onkologickými ochoreniami. Týmto pacientom prinášajú výhodu operačného výkonu s minimálnou traumatizáciou, presným a šetrným vedením operácie, výhodu minimálnych operačných komplikácií. Krátky pobyt v nemocnici a rýchlu rekonvalescenciu s návratom k normálnemu životu. Pre operatérov prináša výhodu presnej orientácie v operačnom poli, 3D videnie a možnosť zväčšenia oblasti, ktorú operujú, až desať násobne.

 Lekári a sestry, ktoré pracujú na robotickom systéme boli vyškolení na popredných robotických pracoviskách v Európe. „*V súčasnosti mnoho našich lekárov chodí na stáže po celom svete a naše pracovisko navštevujú pracovníci z popredných robotických centier - Strasburg, Lipsko, Stokholm, Hamburg atď. Naša práca je zapojená do „ekosystému“ da Vinci celého sveta. Môžeme porovnávať naše výsledky s tými najlepšími a prípadne sa od nich učiť. V súčasnosti vlastníme najmodernejšiu robotickú operačnú technológiu, spolu so systémom simulátorov „SimNow“, ktoré umožňujú školenie na našom pracovisku pre lekárov z blízkych, či vzdialených robotických centier*“, vysvetľuje prednosta.

V tomto čase prebieha certifikácia centra na „Case report and proctoring center“ pre strednú a východnú Európu.

 „*Robotická chirurgia je úspešným príbehom a príkladom, ako môže fungovať spolupráca s vizionárskym a odhodlaným vedením nemocnice a vysoko odborným a zapáleným zdravotníckym personálom. Je to príbeh, ktorý môže motivovať zdravotníctvo na celom Slovensku a prinášať najmodernejšiu liečbu všetkým pacientom na Slovensku,*“ dodáva prednosta Baláž na záver.

Centrum robotickej chirurgie je jediné, ktoré túto technológiu na Slovensku využíva.

Kontakt pre médiá:

Mgr. Ružena Maťašeje

hovorkyňa, PR manažérka

Mobil: 0917 714 909

E- mail: rmataseje@nspbb.sk